

**ประกาศองค์การบริหารส่วนตำบลโนนแดง**

**เรื่อง กำหนดพื้นที่ควบคุมเหตุรำคาญ**

ด้วยสถานการณ์ปัญหามลพิษทางอากาศ ภายในเขตพื้นที่องค์การบริหารส่วนตำบลโนนแดง ตำบลโนนแดง อำเภอโนนแดง จังหวัดนครราชสีมา จากฝุ่นละอองขนาดเล็ก (PM ๒.๕) ก่อให้เกิดเหตุรำคาญเป็นบริเวณกว้าง

จนก่อให้เกิดอันตรายต่อสุขภาพของสาธารณชน

อาศัยอำนาจตามมาตรา ๒๘/๑ แห่งพระราชบัญญัติการสาธารณสุข พ.ศ.๒๕๓๕ ซึ่งแก้ไขเพิ่มเติมโดยพระราชบัญญัติการสาธารณสุข (ฉบับที่ ๓) พ.ศ.๒๕๖๐ ประกอบข้อ ๔ แห่งประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขการประกาศพื้นที่ควบคุมเหตุรำคาญ พ.ศ.๒๕๖๑ เจ้าพนักงานท้องถิ่นออกประกาศไว้ดังต่อไปนี้

ข้อ ๑ ให้บริเวณพื้นที่เขตองค์การบริหารส่วนตำบลโนนแดง ตำบลโนนแดง อำเภอโนนแดง จังหวัดนครราชสีมา เป็นพื้นที่ควบคุมเหตุรำคาญ

ข้อ ๒ ให้แหล่งกำเนิดดังต่อไปนี้ เป็นแหล่งก่อเหตุรำคาญในพื้นที่ ตามข้อ ๑

๒.๑ การเผาในที่โล่ง เผาพื้นที่เกษตรกรรม ได้แก่ การเผาอ้อย เผาตอซังข้าว เผาเศษวัชพืช เผาวัสดุทางการเกษตร เผาขยะมูลฝอย (เว้น การเผาวัสดุในพิธีกรรมตามจารีตประเพณี)

๒.๒ การดำเนินการอื่นอันก่อให้เกิดฝุ่นละออง เสียง เขม่า เถ้า ควัน หรือกรณีอื่นใด

ข้อ ๓ ให้ผู้ก่อเหตุรำคาญตามข้อ ๒ ปฏิบัติตามหลักเกณฑ์ วิธีการ และเงื่อนไขการป้องกันและระงับเหตุรำคาญดังนี้

๓.๑ ห้ามเผาในที่โล่ง เผาพื้นที่เกษตรกรรม ในพื้นที่ควบคุมเหตุรำคาญ ได้แก่ การเผาอ้อย เผาตอซังข้าว เผาเศษวัชพืช เผาวัสดุทางการเกษตร เผาขยะมูลฝอย หรือการดำเนินการอื่นอันก่อให้เกิดฝุ่นละออง เขม่า เถ้า ควัน หรือกรณีอื่นใด

๓.๒ ให้ปฏิบัติตามมาตรการและแนวทางเพื่อป้องกันและแก้ไขปัญหาฝุ่นละอองขนาดเล็ก (PM ๒.๕)ในพื้นที่จังหวัดนครราชสีมาอย่างเคร่งครัด

ข้อ ๔ ให้ประชาชนหรือบุคคลที่อยู่ในพื้นที่ในเขตองค์การบริหารส่วนตำบลโนนแดง ปฏิบัติตามหลักเกณฑ์ วิธีการ เงื่อนไข แห่งประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขการประกาศพื้นที่ควบคุมเหตุรำคาญ พ.ศ.๒๕๖๑ และข้อสั่งการของผู้ว่าราชการจังหวัดนครราชสีมา เรื่อง กำหนดพื้นที่ควบคุมเหตุรำคาญ เพื่อป้องกันและแก้ไขปัญหาฝุ่นละอองขนาดเล็ก (PM ๒.๕) อย่างเคร่งครัด

ข้อ ๕ ผู้ใดฝ่าฝืนหรือไม่ปฏิบัติตามประกาศฉบับนี้ ต้องระวางโทษจำคุกไม่เกินสามเดือนหรือปรับไม่เกินสองหมื่นห้าพันบาท หรือทั้งจำทั้งปรับตามมาตรา ๗๔ แห่งพระราชบัญญัติการสาธารณสุข พ.ศ.๒๕๓๕ ซึ่งแก้ไขเพิ่มเติมโดยพระราชบัญญัติการสาธารณสุข (ฉบับที่ ๓ ) พ.ศ. ๒๕๖๐

ข้อ ๖ ประกาศนี้ให้มีผลใช้บังคับตั้งแต่วันถัดจากวันที่ประกาศไว้ในที่เปิดเผย ณ ที่ทำการองค์การบริหารส่วนตำบลโนนแดงและบริเวณที่กำหนดเป็นพื้นที่ควบคุมเหตุรำคาญและเมื่อได้แจ้งให้ผู้ก่อเหตุรำคาญรับทราบแล้ว

/ประกาศ...

-๒-

ประกาศ ณ วันที่ ๓๐ เดือน พฤศจิกายน พ.ศ. ๒๕๖๓

ขอแสดงความนับถือ



(นายไพโรจน์ พัฒนเดชากูล)

นายกองค์การบริหารส่วนตำบลโนนแดง

เจ้าพนักงานท้องถิ่น